CELEX: 62019TN0190
Language: sl
Date: 2019-04-04 00:00:00
Title: Zadeva T-190/19: Tožba, vložena 4. aprila 2019 – BF/Komisija

24.6.2019   
            
            
               SL
            
            
               Uradni list Evropske unije
            
            
               C 213/40
            
         
      Tožba, vložena 4. aprila 2019 – BF/Komisija
      (Zadeva T-190/19)
      (2019/C 213/42)
      Jezik postopka: nemščina
      
         Stranki
      
      
         Tožeča stranka: BF (zastopnika: S. Gesterkamp, odvetnik in C. König, profesor)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  ugotovi, da tožena stranka od 18. decembra 2018, datuma, ko ji je bil z elektronsko pošto vročen drugi uradni opomin tožeče stranke, zaradi nedelovanja ni izpolnila obveznosti sprejetja sklepa v okviru postopka v zvezi z državno pomočjo SA.48706 (družba RVV Rostocker Versorgungs- und Verkehrs-Holding GmbH in družba Nordwasser GmbH), ki se ga posreduje tožeči stranki kot pritožnici in s katerim se konča postopek predhodnega pregleda, in sicer bodisi sklepa o začetku formalnega postopka preiskave bodisi sklepa o tem, da se preiskava ne bo začela;
               
            
                  —
               
               
                  toženi stranki naloži plačilo stroškov postopka; ter
               
            
                  —
               
               
                  preventivno in podredno toženi stranki naloži plačilo stroškov postopka, če po vložitvi tožbe pride do prenehanja njenega nedelovanja.
               
            
         Tožbeni razlogi in bistvene trditve
      
      Tožba je utemeljena s temi razlogi.
      Tožeča stranka najprej trdi, da so izpolnjeni pogoji za tožbo zaradi nedelovanja, zlasti, ker je dejansko stanje v času vročitve drugega uradnega opomina dovoljevalo odločitev za sprejetje sklepa o koncu postopka predhodnega pregleda v skladu s členom 4 Uredbe (EU) 2015/1589 (1).
      Tožeča stranka dalje toženi stranki očita, da je v upravnem dopisu z dne 17. decembra 2018 v korist družbe Nordwasser GmbH, odgovorne za notranji posel (t.i. „in house“ posel), izključno normativno vzpostavila pravni monopol, ki bi lahko izključil izkrivljanje konkurence v smislu člena 107(1) PDEU, ne da bi pri tem obravnavala dejanska vprašanja v zvezi s pogoji ugodne obravnave.
      Tožeča stranka poleg tega trdi, da je v navedbah iz pritožbe že v zgodnji fazi postopka nasprotovala dejstvu, da je bil pravni monopol vzpostavljen v skladu s pravom Unije. Vsekakor naj bi morala tožena stranka svoje stališče izraziti povsem pravno, na podlagi ugotovljenih dejstev in posledično vsaj najpozneje decembra 2018 sprejeti izpodbojni sklep o tem, da ne bo začela formalnega postopka preiskave v skladu s členom 4(2) Uredbe (EU) 2015/1589.
      
         (1)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L 248, 24. 9. 2015, str. 9).